Na podlagi 17. člena Pravil Čebelarskega društva Ponikva, je občni zbor ČD Ponikva na dopisni seji dne 26.03.2021 sprejel

**PRAVILNIK**

 **O UPORABI PRAPORA ČEBELARSKEGA DRUŠTVA PONIKVA**

**I. PRAPOR ČEBELARSKEGA DRUŠTVA PONIKVA**

 1. člen

(Prapor)

Prapor Čebelarskega društva Ponikva je iz satena, zlato-rumene barve, pravokotne oblike, dolžine 120 cm in širine 84 cm, obrobljen z zlato-rumeno-zeleno tekstilno vrvico.

Na čelni strani prapora je v središču Velikonočnica s stilizirano podobo čebele, levo je letnica 1921, (leto začetka organiziranega čebelarstva na Ponikvi), desno pa je letnica 2021, (leto razvitja prapora ČD Ponikva). Nad velikonočnico je z velikim črkami izvezen napis ČEBELARSKO DRUŠTVO, pod njo pa napis PONIKVA. Krajni vogalni motivi so enaki in sicer del čebeljega satovja.

Na hrbtni strani prapora pa je v sredini tloris Slovenije sestavljen iz satja in podoba Sv. Ambroža, ki kaže na približno lego kraja Ponikva (temnejša celica). Pod tem motivom je napis NAJ MEDI. Vogalni motivi predstavljajo medovita drevesa (akacija in lipa) in medoviti rastlini (ajda in sivka).

2. člen

 (Drog prapora)

Drog prapora je lesen, s premerom 38 mm, skupaj dolg 270 cm, mahagonijeve barve.

Sestavljen je iz dveh, po 135 cm dolgih delov, ki se združujeta s pomočjo kovinskega vijaka. Vrh droga je okovan. Nanj se namesti 18 cm x 15 cm velik kovinski znak, v obliki šesterokotnika, s stranicami po 9 centimetrov. Na njem je vgravirana silhueta čebele. Drog ima pet vijakov, na katere je s kovinskimi vponkami pripet prapor. Na drogu je tudi večji vijak za pripenjanje trakov velikosti 15 cm x 100 cm. Drog ima kovinsko peto. Vsi kovinski deli so iz visoko polirane medenine, prevlečene z zaščitnim premazom.

3. člen

(Trakovi)

K praporu se lahko pripnejo donatorski, častni in spominski trakovi v velikosti 15 cm širine x 100 cm dolžine.

4. člen

(Žalni trak)

Za pogrebne slovesnosti se na prapor pripne le črni žalni trak, ki je 15 cm širok in 100 cm dolg.

5. člen

(Žebljički)

Na drogu so nameščeni zlati in srebrni žebljički v obliki lipovih listov, z imeni fizičnih in pravnih oseb, ki so glede na vrednost žebljička, prispevali finančna sredstva za nakup žebljička.

6. člen

(Hranjenje prapora)

Prapor je shranjen v namenski omarici v prostorih ČD Ponikva.

7. člen

(Uporaba prapora)

Prapor ČD Ponikva se uporablja na:

- občnih zborih ČD Ponikva;

- prireditvah ČD Ponikva ter državnih in mednarodnih prireditvah, katerih se udeleži predsednik ČD Ponikva ali njegov pooblaščenec;

- prireditvah, ko ČD Ponikva podeljuje odlikovanja, priznanja in častne nazive;

- pogrebih aktivnih in nekdanjih članov ČD Ponikva in sosednjih čebelarskih društev.

 - slovesnostih po posebnem predhodnem sklepu upravnega odbora ČD Ponikva.

Pri uporabi se v vseh primerih praporščaki in njihovi pomočniki ravnajo po navodilih organizatorja prireditve ali pogreba.

8. člen

(Reprodukcija prapora)

Reprodukcija prapora je prepovedana, razen v primeru izrecnega dovoljenja upravnega odbora ČD Ponikva.

9. člen

(Izobešanje prapora)

Prapora se v javnostih ne izobeša, ampak se ga uporablja le ob prisotnosti praporščaka.

10. člen

(Prapor na prizorišču)

Izjemoma je mogoče, po predhodnem dogovoru, pustiti na prizorišču le prapor. Praporščak drog s praporom in trakovi postavi v urejeno stojalo.

11. člen

(Razpored prapora)

Prapor ČD Ponikva se uporablja na častnem mestu. Razpored samo praporov s praporščaki je enak kot pri razporejanju zastav, v soodvisnosti od števila sodelujočih praporov.

12. člen

(Prenos in prevoz prapora)

Za prenos ali prevoz naj bo prapor, s trakovi in deli droga nameščen v primerne nosilne torbe oziroma etuije.

 13. člen

 (Uporaba belih rokavic)

Za rokovanje s praporom so namenjene bele rokavice, ki si jih mora praporščak namestiti na roke, preden izvleče posamezne dele prapora iz etuija.

14. člen

 (Ni dovoljeno)

Prapor, ki ga uporablja praporščak ČD Ponikva v javnostih, ne sme biti umazan, natrgan, obledel, zmečkan, popisan ali kako drugače poškodovan.

**II. PRAPORŠČAK**

15. člen

 (Vloga in urejenost praporščaka)

Prapor varuje, vzdržuje in nosi praporščak ČD Ponikva. Praporščak ima svoje namestnike, ki jih imenuje upravni odbor ČD Ponikva.

Praporščak pri nošenju in držanju prapora uporablja poleg svečane čebelarske obleke s klobukom še bele rokavice.

Svečana čebelarska obleka je opredeljena o posebnem pravilniku ČZS.

Za daljše nošenje v sprevodih lahko namesti na svečano čebelarsko obleko tudi usnjene pasove s tokom ali tulcem, v katerem je nameščen spodnji del droga prapora.

Praporščak je lahko oblečen le v svečano čebelarsko obleko in mora biti osebno urejen. Obleka mora biti čista, nepoškodovana, zlikana in primerne velikosti. Hlače ne smejo biti predolge ali prekratke. Nogavice morajo pristajati obleki. Obutev mora biti čista in zloščena.

Neurejen praporščak ne more sodelovati pri svečanostih.

16. člen

 (Uporaba prapora v primeru padavin)

V primeru padavin se prapor in trakove prekrije s polietilensko prozorno zaščito.

17. člen

(Neuporabni prapor)

 Prapora, ki je prenehal veljati ali pa je zaradi poškodovanosti neuporaben, ni dovoljeno uničiti, ampak ga je potrebno shraniti na določeno mesto v arhivu društva ali zveze oziroma se ga izroči primerni spominski oziroma muzejski zbirki.

**IV. UPORABA ČEBELARSKEGA PRAPORA**

18. člen

(Čebelarska parada)

Čebelarska parada oziroma sprevod je mimohodom skupine čebelarjev z določeno razvrstitvijo, razporeditvijo in določenimi nalogami.

19. člen

(Oblikovanje skupine čebelarjev)

 V skupini so v vrsti dve, štiri ali več oseb. Začetek skupine praviloma sestavljajo:

* državna, narodna, občinska zastava po razporedu, ki ga določa zakon za dve in več zastav
* narodne noše - narodni kostumi
* godba na pihala
* nosilec čebelarskega znaka s spremljevalcema
* vodja sprevoda s pomočnikoma
* čebelarski prapor organizatorja parade s spremljevalcema in častna enota
* prapori ČZS, OČZ, ČD so na čelu skupine

20. člen

(Urejenost praporščaka)

Praporščak je lahko oblečen le v svečano čebelarsko obleko in mora biti osebno urejen, kot je opredeljeno v 15. členu tega pravilnika.

Pozdravlja se stoje z rahlim priklonom glave.

21. člen

(Smrt in pogreb člana)

a.) Žalna zastava

Ob smrti svojega člana ČD Ponikva na čebelarskem domu (pisarni) izobesi žalno zastavo.

b.) Potek svečanosti

Pogrebne svečanosti potekajo v skladu z odlokom občine, kjer bo član pokopan in željami naročnika pogreba.

c. ) Razvrstitev prapora

V pogrebnem sprevodu se prapor čebelarske organizacije razvrsti za državno zastavo.

Ob praporščaku sta lahko spremljevalca.

d. ) Verski obred

V primeru, da je med pogrebom tudi verski obred v cerkvi, ostane praporščak v cerkvi v skupini. Ves čas trajanja verskega obreda ima klobuk na glavi.

e. ) Prapor ob grobu

Praporščak se ob grobu postavi običajno na levo stran pri glavi v grobu ležečega. Drog prapora drži navpično. Pri spuščanju krste ali žare v grob, praporščak ravna s praporom po krajevnem običaju.

f. ) Člani na pogrebu

Člani čebelarskega društva se ravnajo ob pogrebu po dogovoru z nosilci pogrebne svečanosti. V svečano čebelarsko obleko je na pogrebu poleg praporščaka oblečen še najmanj predstavnik zveze ali društva, ki bo izrekel poslovilne besede.

**VI. NEIZVAJANJE PRAVILNIKA**

Reševanje sporov, neizvrševanje ali kršenje določil tega pravilnika ter dejanja, ki škodijo ugledu in interesu društva ali zveze, obravnava častno razsodišče ČD Ponikva. Njegovo odločanje poteka po določilih 30., 31. in 32. člena Pravil ČZS.

**VII. KONČNE DOLOČBE**

Ta pravilnik stopi v veljavo in se prične uporabljati, ko ga sprejme občni zbor ČD Ponikva.

 Predsednik ČD Ponikva Slavko Špur